# Tlačová správa

Bratislava, 19. októbra 2020

**Slovensko úspešne pokračuje v sčítaní domov a bytov a aktuálne obce začínajú pracovať na príprave sčítania obyvateľov**

Sčítanie domov a bytov sa v mnohých obciach a mestách SR zintenzívnilo. Niektoré mestá a obce dopĺňali premenné, ale byty a domy ponechali v stave rozpracovanosti, iné kompletizovali zber údajov a sústredili sa na nárast počtu úplných a neúplných bytov, ďalšie zaznamenávali nové prírastky od posledného sčítania.

**Spolu je na Slovensku editovaných viac ako 60 % bytov z celkového počtu bytov zaradených aktuálne do systému. Reálne je však posun v sčítaní výraznejší, pretože je vysoký podiel rozpracovaných bytov, ktoré si obce nechávajú otvorené k rozhodujúcemu okamihu sčítania, t. j. k 1. 1. 2021.** V elektronickom systéme aktívne pracuje 99,6 % obcí. Niekoľko obcí s malým počtom bytov ešte len začína pracovať. Vo všetkých krajoch počet a podiel editovaných bytov vzrástol.

**Vďaka zodpovednému prístupu samospráv je sčítanie domov a bytov na Slovensku už teraz v pokročilej etape a plynulo prechádza do fázy prípravy sčítania obyvateľov 2021.**

**Výsledky sčítania v Banskobystrickom kraji**

V Banskobystrickom kraji je 516 obcí a všetky pracujú v systéme. Mesto Banská Bystrica sčítalo takmer 81 % bytov. Banskobystrický kraj celkovo sčítal viac ako 70 percent bytov. Sčítaniu sa darilo v Hriňovej, kde editovali takmer 100 % bytov, Rimavskej Sobote, kde editovali 11 274 bytov a celkovo majú editovaných 70 % bytov, ďalej Lučencu, kde editovali 13 893 bytov a majú editovaných 81 % bytov, Banskej Štiavnici, ktorá sa blíži k stovke v Revúcej, ktorá sčítala domy a byty na 100 % hneď v úvode projektu.

Čo sa týka obcí, ktoré už sčítali na 100 % alebo sa k sčítaniu blížia, patrí Banskobystrický kraj k prvým v SR. 54 obcí spracovalo byty na 100 % a 43 obcí sa k spracovanosti 100 % blíži stotinami percenta, čo predstavuje 97 obcí v kraji, ktoré sčítali byty takmer na 100 %.

**Ing. Zlata Jakubovie, CSc, riaditeľka sekcie zberu a spracovania dát v priemysle a terénnych zisťovaní:**

*„Ku koncu septembra v Banskobystrickom kraji pracovalo v elektronickom systéme 100% obcí, 78 z nich malo všetky svoje byty spracované celkom, alebo v rozpracovanom stave. To, že Banskobystrický kraj úspešne napreduje, je zásluha všetkých miest a obcí kraja v úzkej spolupráci so Štatistickým úradom SR. V týchto neľahkých časoch, ktorými nás sprevádza rok 2020 aj napriek mimoriadnej situácii naše mestá a obce v sčítaní domov a bytov stále napredujú aj popri množstve svojich iných povinností. Za spoluprácu ďakujeme a patrí im uznanie.“*

Hlavným cieľom sčítania domov a bytov je získať vyčerpávajúce, objektívne a jedinečné dáta, ktoré nemožno získať z iných zdrojov. Výsledkom budú údaje napríklad o vekovej štruktúre domov a bytov, rozlohe obytnej plochy, formách vlastníctva, počte obytných miestností v bytových jednotkách, spôsobe vykurovania, napojení na verejné siete, či o vybavenosti kúpeľnou a záchodom. Novinkou oproti minulosti budú podrobnejšie informácie o obnove domov a bytov z pohľadu obvodového plášťa, strechy, okien či informácií o nadstavbách.

Na sčítanie domov a bytov už tento mesiac nadviaže druhá fáza SODB 2021 vo svojej príprave – sčítanie obyvateľov.

**Ing. Zlata Jakubovie, CSc, riaditeľka sekcie zberu a spracovania dát v priemysle a terénnych zisťovaní:**

*„Súčasná epidemiologická situácia rovnako ako pri školeniach k sčítaniu domov a bytov zmenila naše plány. Vtedy sme museli vo veľmi krátkom čase pristúpiť k dištančnej, pre väčšinu novej forme vzdelávania a obce boli nútené zvládnuť túto situáciu s nami. Tentoraz sa nám podarilo osobnou formou odškoliť zhruba tretinu obcí kraja, no opäť pristupujeme ku školeniu ostatných obcí dištančne, prostredníctvom videí. Samozrejme ako pri sčítaní domov a bytov aj pre sčítanie obyvateľov sme a budeme obciam k dispozícii pri akýchkoľvek problémoch, otázkach, navigáciách v systémoch, alebo metodickom usmernení. Veríme, že spoločne zvládneme obidve fázy sčítania.“*

***Jasmína Stauder, hovorkyňa pre Sčítanie obyvateľov domov a bytov 2021 uvádza:***

*„V mesiaci október sme začali realizovať prípravu sčítania obyvateľov v spolupráci so samosprávami. Úvodnou aktivitou bolo školenie obcí k sčítaniu obyvateľov. Vzhľadom na pandemickú situáciu sme opäť využili dištančnú formu školenia, ktorá zahŕňa videoprezentácie. V tomto mesiaci sa zároveň začína aj informačná kampaň pre obyvateľov k samotnému sčítaniu, ktoré sa uskutoční od 15. 2. do 31. 3. 2021.“*